# PULSKI FILMSKI FESTIVAL

**FESTIVALSKO VIJEĆE**

Na temelju članka 8. stavka 2. i 3. Pravilnika o statusu i financiranju Pulskoga filmskoga festivala („Narodne novine“ br. 5/2014), a na prijedlog Upravnog vijeća Javne ustanove Pula Film Festivala i Umjetničkog savjeta Pulskoga filmskog festivala (u daljnjem tekstu: Umjetnički savjet) te prethodne suglasnosti ministra kulture, Festivalsko vijeće (u daljnjem tekstu: Vijeće) na sjednici dana 26. veljače 2014. donosi

# STATUT

**Pulskoga filmskog festivala**

**OPĆE ODREDBE**

Članak 1.

Pulski filmski festival (u daljnjem tekstu: Festival) kulturna je manifestacija od nacionalnoga značenja koja svojim programom njeguje i promiče umjetničke vrijednosti suvremenoga hrvatskog i međunarodnoga filmskog stvaralaštva te naslijeđe hrvatske i svjetske kulturne baštine na području filmske umjetnosti.

Festival se održava u pravilu u drugoj polovici srpnja u Puli.

Riječi i pojmovi koji imaju rodno značenje, korišteni u Statutu, odnose se jednako na muški i ženski rod, odnosno na pripadnike obaju spolova.

Članak 2.

Festival organizira Javna ustanova Pula Film Festival (u daljnjem tekstu: Organizator) sa sjedištem u Puli, Uspon na Kaštel 2, koja obavlja organizacijske, administrativno-stručne, financijske, tehničke i druge poslove u vezi s radom, djelovanjem i organiziranjem Festivala u skladu s Pravilnika o statusu i financiranju Pulskoga filmskoga festivala i ovim Statutom .

Festivalom rukovodi ravnatelj Javne ustanove Pula Film Festival (u daljnjem tekstu: Ravnatelj).

Članak 3.

Organizator određuje sjedište Festivalskog centra.

Članak 4.

Za informiranje javnosti i za javne istupe u svezi Festivala zaduženi su:

* predsjednik Vijeća ili osoba koju on ovlasti, za informacije vezane uz rad i odluke Vijeća,
* Ravnatelj ili osoba koju on ovlasti, za informacije vezane za rad Organizatora i provedbe odluka Vijeća,
* predsjednik Umjetničkog savjeta za informacije vezane za rad Umjetničkog savjeta ili osoba koju on ovlasti,
* predsjednik ocjenjivačkog suda Festivala za informacije vezane za rad ocjenjivačkog suda Festivala.

**PROGRAM FESTIVALA**

Članak 5.

Program Festivala sastoji se od slijedećih kategorija:

Glavni program

1. Hrvatski program
2. Međunarodni program
3. Pulica

Prateći program

1. Ostali filmski programi
2. Festivalska kinoteka
3. Studentski program
4. Posvećeno/Fokus na/Retrospektiva
5. Ostali filmski programi
6. Ostali programi – industrijski i mrežni programi, radionice, tematski diskusijski paneli

I. HRVATSKI PROGRAM

Članak 6.

Hrvatski program natjecateljskog je karaktera.

U kategoriji Hrvatski program prikazuju se filmovi:

Hrvatski film: filmovi koji su dobili potporu na natječaju HAVC-a kao hrvatske produkcije kao i filmovi u kojima je hrvatski produkcijski udio ili sudjelovanje hrvatskih filmskih umjetnika veće od 50%

Manjinska hrvatska koprodukcija: filmovi u kojima je udio hrvatskog producenta (uključujući potporu HAVC-a, vlastito ulaganje producenta, ulaganje televizija, prodaju televizijskih prava, distribucijske ugovore, neizravna ulaganja itd.) najmanje 10% ukupnog proračuna filma i koje se mogu kvalificirati kao službene koprodukcije prema odredbama Europske konvencije i/ili važećim bilateralnim koprodukcijskim sporazumima koje je Republika Hrvatska sklopila s drugim zemljama.

Članak 7.

Za Hrvatski program objavljuje se javni poziv.

Članak 8.

Film koji je na bilo koji način distribuiran ili prikazan u Republici Hrvatskoj ne može biti prikazan prve večeri svečanog otvorenja programa u Areni.

Prioritetni status za prikazivanje u Areni imaju filmovi koji nisu na bilo koji način distribuirani ili prikazivani u Republici Hrvatskoj.

Članak 9.

Umjetnički savjet zadržava diskrecijsko pravo selekcije filmova u Hrvatski program.

Umjetnički savjet zadržava diskrecijsko pravo da izvan konkurencije prikaže film u Hrvatskom programu, iako ne ispunjava uvjete iz Članaka 6. Statuta.

II. MEĐUNARODNI PROGRAM

Članak 10.

 Međunarodni program natjecateljskog je karaktera.

U kategoriji Međunarodni program prikazuje se izbor suvremenih europskih i svjetskih dugometražnih, srednjemetražnih i kratkometražnih filmova.

III. PULICA

Članak 11 .

 U kategoriji Pulica prikazuje se izbor međunarodnih i nacionalnih, dugometražnih, srednjemetražnih i kratkometražnih filmova namijenjenih djeci i mladima.

IV. OSTALI FILMSKI PROGRAMI

Članak 12.

1. Festivalska kinoteka

U kategoriji Festivalska kinoteka prikazuje se izbor filmova koji su obilježili povijest Pulskog filmskog festivala.

2. Studentski program

U kategoriji Studentski program prikazuje se izbor nacionalnih, europskih i svjetskih dugometražnih, srednjemetražnih i kratkometražnih filmova.

3. Posvećeno/Fokus na/Retrospektiva

Izbor filmova odabranog filmskog autora, kinematografije ili žanra.

V. POPRATNI PROGRAMI

Članak 13.

Popratne programe čine industrijski i mrežni programi, edukacijske radionice i tematski diskusijski paneli.

Vijeće na prijedlog Umjetničkog savjeta i organizatora svake godine donosi najkasnije u rujnu odluku o popratnim programima naredne godine.

**HRVATSKI PROGRAM - OPĆA PRAVILA**

Članak 14.

U natjecateljskom dijelu Hrvatskog programa mogu se prikazivati samo tehnički ispravni filmovi na 35mm vrpci ili DCP-u (Digital Cinema Package).

Članak 15.

Organizator je obavezan Poziv za prijavu filmova za kategoriju Hrvatski program objaviti najkasnije do 1. travnja.

Rok za prijavu filma ne može biti duži od 30 dana od dana objave Poziva za prijavu. Poziv se objavljuje na mrežnoj stranici Festivala i dnevnom tisku te sadrži:

1. prijavu,
2. izjavu producenta o prihvaćanju Statuta Festivala,
3. izjavu producenta o ustupanju prava prikazivanja na Festivalu, sukladno odredbama Statuta Festivala,
4. popis priloga sa rokovima.

Članak 16.

 Producent je dužan Organizatoru dostaviti:

1. Tekstualne, audio, vizualne i audio-vizualne materijala na hrvatskom jeziku.

2. Dijalog listu, u digitalnom obliku, na hrvatskom i engleskom jeziku.

 Rok za dostavu materijala iz točaka 1. i 2. je 1. lipnja.

Članak 17.

 Producenti su obvezni kopiju filma na 35mm vrpci ili DCP-u dostaviti Organizatoru najkasnije deset dana prije početka Festivala.

Prijavljeni filmovi ne mogu biti kraći od 70 minuta.

Članak 18.

Troškove slanja kopija i propagandnog materijala kao i njihovo osiguranje snose producenti, a troškove vraćanja Organizator.

Organizator odgovara za čuvanje kopija od trenutka preuzimanja do povratka pošiljke.

U slučaju oštećenja kopije filma dok je pod skrbi Organizatora, Organizator snosi samo trošak izrade nove kopije.

Producenti će ustupiti prijavljene filmove za najviše četiri projekcije u okviru festivalskog programa bez naknade. Za dodatne projekcije, gostovanje Festivala izvan Pule, Organizator uvjete dogovara s producentom.

Članak 19.

Organizator na svoj trošak izrađuje najmanje jedan festivalski pano za svaki film u programu i uzima si pravo oblikovati ga i postavljati prema vlastitim potrebama i standardu. Grafičku pripremu dostavlja producent u digitalnom obliku.

Posebne promotivne i marketinške nastupe u službenim prostorima Festivala producent dogovara s Organizatorom i sam snosi eventualne troškove realizacije.

Organizator snosi troškove boravka za dio članova autorske filmske ekipe po izboru producenta filma iz natjecateljskog dijela programa, a koji konkuriraju za Zlatne Arene. Broj noćenja po pojedinom filmu određuje Vijeće na prijedlog Organizatora.

Članak 20.

Za potrebe festivalskih publikacija, Organizator uređuje tekstove i bira fotografije. Odgovorni urednik stručnih festivalskih publikacija je Ravnatelj koji imenuje glavnog urednika i druge suradnike.

**FESTIVALSKO VIJEĆE**

Članak 21.

Vijeće je stručno-savjetodavno tijelo Festivala.

Sjednice Vijeća saziva predsjednik Vijeća.

Sjednice Vijeća priprema predsjednik Vijeća u dogovoru s nadležnim službama Ministarstva kulture, Umjetničkim savjetom i Ravnateljem.

Sjednica Vijeća može se prema potrebi sazvati na zahtjev jedne trećine članova Vijeća.

Sjednica se održava ako je nazočna većina članova Vijeća.

Odluke i zaključke Vijeće donosi većinom glasova svih članova Vijeća.

Članak 22.

 Poslovi Vijeća su:

- na prijedlog Ravnatelja usvaja financijski plan Festivala i prati njegovo izvršenje,

-na prijedlog Umjetničkog savjeta usvaja program Festivala i prati njegovo ostvarivanje,

- na prijedlog Umjetničkog savjeta odlučuje o: međunarodnim izbornicima pojedinih pratećih programa, međunarodnim gostima, naslovima filmova za uvrštavanje u glavni i prateće programe, rasporedu projekcija filmova po naslovima u glavnome programu (Arena) te sastavu ocjenjivačkoga suda Festivala.

- usvaja financijsko i programsko izvješće Festivala,

- obavlja i druge poslove sukladno Pravilniku o statusu i financiranju Pulskog filmskog festivala i ovom Statutu.

**RAVNATELJ**

Članak 23.

Ravnatelj predstavlja i zastupa Festival.

Vijeću predlaže financijski plan, odgovara za usvojeni Financijski plan te podnosi financijsko izvješće Vijeću, ministru kulture, županu Istarske županije, gradonačelniku Grada Pule te Upravnom vijeću Javne ustanove Pula Film Festival.

Organizira i vodi cjelokupnu organizaciju Festivala.

Ugovara poslove sa svim suradnicima, sponzorima i dobavljačima.

**UMJETNIČKI SAVJET**

Članak 24.

Umjetnički savjet izrađuje i podnosi Vijeću sljedeće prijedloge:

– program Festivala koji uključuje glavni program i prateće programe te manifestacije (industrijske i mrežne),

– međunarodne izbornike pojedinih pratećih programa,

– međunarodne goste,

– naslove filmova za uvrštavanje u i prateće programe,

- raspored projekcija filmova po naslovima i mjestima održavanja u glavnome i pratećim programima,

– sastav ocjenjivačkoga suda Festivala.

Članak 25.

Umjetnički savjet nacrt programa za sljedeću godinu dostavlja Organizatoru najkasnije do kraja kolovoza tekuće godine.

Umjetnički savjet, predlaže Vijeću program Festivala za tekuću godinu, a koji Vijeće utvrđuje na sjednici najkasnije do 1. ožujka tekuće.

Umjetnički savjet, završne prijedloge poslova navedenih u članku 24. dostavlja Vijeću, a Vijeće ih utvrđuje na sjednici najkasnije do 15. lipnja tekuće godine.

Umjetnički savjet, dužan je 15 dana prije podnošenja programa Vijeću, dostaviti prijedlog programa Organizatoru i s njime usuglasiti troškove.

Članak 26.

Umjetnički savjet odgovoran je za izvršenje programa Festivala propisanog u članku 24. ovoga Statuta, a za organizaciju usvojenoga programa odgovoran je Ravnatelj.

Umjetnički savjet podnosi izvješće Vijeću, ministru kulture, županu Istarske županije, gradonačelniku Grada Pule te Upravnom vijeću Organizatora.

Članak 27.

Umjetnički savjet potpisuje ugovor s Ravnateljem za razdoblje za koje je imenovan.

Za svaku se tekuću godinu financijske odredbe definiraju aneksom ugovora, ovisno o odobrenim sredstvima za realizaciju programa Festivala.

U slučaju da se Umjetnički savjet ili pojedini njegov član ne pridržava poslova i rokova iz ovog Statuta, Ravnatelj o tome izvještava ministra kulture s prijedlogom za razrješenje članova te ukoliko je time ugroženo odvijanje Festivala, preuzima poslove iz domene Umjetničkog savjeta. Umjetničkom savjetu ili njegovom članu u tom se slučaju neće izvršiti isplata honorara.

U slučaju da se Ravnatelj ne pridržava obveze propisane člankom 26. stavkom 1. ovoga Statuta, Umjetnički savjet ili pojedini njegov član o tome izvještava ministra kulture.

Članak 28.

Umjetnički savjet odlučuje većinom glasova.

Redoviti sastanci u pravilu se održavaju u sjedištu Organizatora, a priprema ih predsjednik Umjetničkog savjeta u dogovoru s Organizatorom.

Organizator pruža podršku vlastitih stručnih službi.

Članak 29.

Vijeće na prijedlog Umjetničkog savjeta može imenovati izbornika pojedinog programa za razdoblje od najviše 3 godine.

Izbornik potpisuje ugovor s Ravnateljem za razdoblje za koje je imenovan.

Za svaku se tekuću godinu financijske odredbe definiraju aneksom ugovora, ovisno o odobrenim sredstvima Ministarstva kulture iz kojih se financira rad Izbornika.

U slučaju da se Izbornik ne pridržava poslova i rokova iz ovog Statuta, Ravnatelj raskida ugovor s Izbornikom, i o tome izvještava ministra kulture. U tom se slučaju neće izvršiti isplata honorara. Ukoliko je time ugroženo i odvijanje Festivala, do imenovanja novog izbornika, ugovorene poslove preuzima i obavlja Umjetnički savjet.

**OCJENJIVAČKI SUD FESTIVALA**

Članak 30.

Ocjenjivački sud Festivala (u daljnjem tekstu: Žiri) sastavljen je od:

1. Žirija za Hrvatski program (u daljnjem tekstu: Hrvatski žiri)
2. Žirija za Međunarodni program (u daljnjem tekstu: Međunarodni žiri).

Članak 31.

Hrvatski žiri sastoji se od predsjednika i četiri člana, koje Vijeće imenuje najkasnije 30 dana prije početka Festivala.

Redatelj filma dobitnik Velike Zlatne Arene za najbolji film Festivala tekuće godine, poziva se sljedeće godine u članstvo Hrvatskog žirija.

Članstvo u žiriju po osnovi navedenoj u prethodnom stavku ne može se ponovno ostvariti sljedeće 4 godine te se tada član žirija bira sukladno odredbama koje vrijede za izbor ostalih članova žirija.

Međunarodni žiri sastoji se od predsjednika i dva člana, koje Vijeće imenuje najkasnije 30 dana prije početka Festivala.

Član Žirija ne može biti osoba koja je na bilo koji način sudjelovala u pripremi i realizaciji filma koji se natječe za nagrade.

Članovi Žirija pristupaju radu nakon potpisivanja ugovora kojim prihvaćaju obveze i prava koje proizlaze iz Pravilnika o statusu i financiranju Pulskoga filmskog Festivala i ovog Statuta.

Ako se član nekog Žirija povuče iz rada Žirija iz bilo kojeg razloga, Vijeće će imenovati novog člana.

Članak 32.

Hrvatskom žiriju Organizator osigurava:

1. troškove noćenja i prehrane za vrijeme trajanja Festivala na lokacijama po izboru Organizatora,
2. honorar za izradu teksta stručnog obrazloženja svih nagrada, a Odluku o visini honorara donosi Organizator.

Međunarodnom žiriju Organizator osigurava:

1. troškove noćenja i prehrane za vrijeme trajanja Festivala na lokacijama po izboru Organizatora,

2. prijevozne troškove.

Članak 33.

Žiri svoje odluke donosi na sjednicama koje se održavaju prema potrebi, a saziva ih i njima rukovodi predsjednik Žirija.

Mjesto održavanja sjednica utvrđuje Organizator.

Članak 34.

Odluke o nagradama Žiri donosi većinom glasova svih članova.

Član Žirija ne može se suzdržati od glasovanja.

Član Žirija može u zapisniku detaljnije obrazložiti svoj stav o pojedinom filmu i nagradi.

Članak 35.

Organizator određuje tajnika Žirija koji koordinira rad i vodi zapisnik.

Članak 36.

Obvezni je sadržaj zapisnika:

1. raspored projekcija,
2. redni broj sastanaka,
3. datum, mjesto, vrijeme početka i svršetka sjednice,
4. imena prisutnih članova,
5. svi zaključci, odluke i podaci o glasovanju.

Zapisnik potpisuju predsjednik i tajnik Žirija.

Članak 37.

Žiri je dužan odluku o nagradama s obrazloženjem dostaviti Ravnatelju najkasnije do 24.00 sata pretposljednjeg dana Festivala.

Članak 38.

Ravnatelj ima pravo, a na zahtjev Žirija je dužan, prisustvovati sastancima Žirija bez prava odlučivanja.

Članak 39.

Organizator prema potrebi može ustrojiti i žiri Mladih filmofila, a čiji se rad, prava i obveze određuju posebnom Odlukom.

Članak 40.

Tumačenje primjene ovog Statuta na rad Žirija kao i rješavanja eventualnih spornih pitanja u vezi s njihovim radom obavlja Ravnatelj. U slučaju da spor nije riješen, Žiri ima pravo podnošenja prigovora predsjedniku Vijeća.

**NAGRADE FESTIVALA**

Članak 41.

Hrvatski žiri nakon svih odgledanih filmova prikazanih u službenoj konkurenciji u kategoriji Hrvatski program - Hrvatski film, dodjeljuje slijedeće nagrade:

Zlatne Arene

1. Veliku Zlatnu Arenu za najbolji film Festivala (prima producent)
2. Zlatnu Arenu za režiju
3. Zlatnu Arenu za scenarij
4. Zlatnu Arenu za glavnu žensku ulogu
5. Zlatnu Arenu za sporednu žensku ulogu
6. Zlatnu Arenu za glavnu mušku ulogu
7. Zlatnu Arenu za sporednu mušku ulogu
8. Zlatnu Arenu za kameru
9. Zlatna Arena za montažu
10. Zlatnu Arenu za glazbu
11. Zlatnu Arenu za scenografiju
12. Zlatnu Arenu za kostimografiju

 Hrvatski žiri može dodijeliti i

1. Zlatnu Arenu za masku

2. Zlatnu Arenu za oblikovanje zvuka

3. Zlatnu Arenu za specijalne efekte u filmu

Hrvatski žiri dodjeljuje i nagradu Breza. Nagrada Breza dodjeljuje se najboljem debitantu iz jedne od kategorija iz stavka 1., točaka 1.-12. ovoga članka.

Sve navedene nagrade dodjeljuju se na završnoj večeri u Areni.

Članak 42.

Hrvatski žiri nakon svih odgledanih filmova prikazanih u službenoj konkurenciji u kategoriji Hrvatski program - Manjinska hrvatska koprodukcija može dodijeliti 3 Zlatne Arene:

1. Zlatnu Arenu za najbolji film
2. Zlatnu Arenu za režiju
3. Zlatnu Arenu za glumačko ostvarenje

Nagrade se dodjeljuju posljednje večeri programa u Areni.

Članak 43.

Međunarodni žiri nakon svih odgledanih filmova prikazanih u službenoj konkurenciji u kategoriji Međunarodnom programu dodjeljuje:

 1. Zlatnu Arenu za najbolji dugometražni film

2. Zlatnu Arenu za najbolji kratkometražni film

Nagrade se dodjeljuju posljednje večeri održavanja Međunarodnog programa, na mjestu održavanja programa ili na drugoj festivalskoj lokaciji po izboru Organizatora.

OSTALE NAGRADE

Članak 44.

Ostale nagrade Festivala su sljedeće:

1. *Zlatna vrata Pule*. Nagrada publike u Areni. Publika glasa za filmove u kategoriji Hrvatski program, a koji su prikazani u Areni, ocjenom od 1 do 5.

Donator nagrade je Grad Pula, a nagradu dodjeljuje predstavnik Grada Pule posljednje večeri programa u Areni.

2. *Oktavijan.* Hrvatsko društvo filmskih kritičara (u daljnjem tekstu: HDFK) dodjeljuje nagradu za najbolji film u kategoriji Hrvatski program – Hrvatski film. Za nagradu glasaju članovi HDFK-a akreditirani na Festivalu, ocjenjujući filmove ocjenom od 1 do 5. Ako nijedan film u konkurenciji ne dobije ocjenu članova HDFK-a veću od 3,5, nagrada se ne dodjeljuje.

Nagradu dodjeljuje predstavnik HDFK-a posljednje večeri programa u Areni.

3. *Diploma.* HDFK dodjeljuje diplomu za najbolji film u kategoriji Hrvatski program - Manjinska hrvatska koprodukcija. Za nagradu glasaju članovi HDFK-a akreditirani na Festivalu, ocjenjujući filmove ocjenom od 1 do 5. Ako nijedan film u konkurenciji ne dobije ocjenu članova HDFK-a veću od 3,5, nagrada se ne dodjeljuje.

Nagradu dodjeljuje predstavnik HDFK-a posljednje večeri programa u Areni.

4. *Diploma.*HDFK dodjeljuju diplomu za najbolji film u Međunarodnom programu. Za nagradu glasaju članovi HDFK-a akreditirani na Festivalu, ocjenjujući filmove ocjenom od 1 do 5. Ako nijedan film u konkurenciji ne dobije ocjenu članova HDFK-a veću od 3,5, nagrada se ne dodjeljuje.

Nagrada se dodjeljuje posljednje večeri održavanja programa, na mjestu održavanja programa ili na drugoj festivalskoj lokaciji po izboru Organizatora.

5. *Priznanje*. Inozemni kritičari akreditirani na Festivalu ili žiriji međunarodnih filmsko kritičarskih organizacija mogu dodjeljivati priznanja za najbolje filmove u Hrvatskom i Međunarodnom programu u dogovoru s Organizatorom, o čemu skrbi Umjetnički savjet.

 O načinu i mjestu uručivanja nagrada odlučuje Organizator.

6. *Marijan Rotar.*Upravno vijeće Javne ustanove Pula film festival može dodijeliti nagradu pojedincima i ustanovama koji su podjednako svojim idejama i djelima spojili Pulu i film.

 O načinu i mjestu uručivanja nagrada odlučuje Organizator.

7. *Nagrade Sponzora*. Donatori i sponzori Festivala mogu dodjeljivati nagrade sukladno ugovorima.

O načinu i mjestu uručivanja nagrada odlučuje Organizator.

Članak 45.

Pri dodjeli nagrada iz članaka od 41. do 44. ovoga Statuta vrijede sljedeća pravila:

1. niti jedna nagrada ne može se dodijeliti ex aequo,
2. nagrada se dodjeljuje za ostvarenje samo u jednom filmu,
3. odluke o nagradama drže se u tajnosti dok ih Organizator službeno ne objavi.

Članak 46.

Festival može hrvatskim i inozemnim umjetnicima dodijeliti posebnu Zlatnu Arenu za sveukupni doprinos filmskoj umjetnosti. Prijedlog i obrazloženje nagrade priprema Umjetnički savjet, a odluku donosi Vijeće.

Mjesto i vrijeme dodjele nagrade određuje Organizator.

NAGRADE KOJE SE URUČUJU NA FESTIVALU

Članak 47.

1. *Fabijan Šovagović*. Nagrada za posebni glumački doprinos hrvatskoj kinematografiji koju dodjeljuje Hrvatsko društvo filmskih redatelja.

2. *Vedran Šamanović*. Godišnja nagrada koja se dodjeljuje filmskom umjetniku koji je te godine, u bilo kojoj grani filmske umjetnosti, u kratkom ili dugom metru, inovativnim pristupom proširio granice filmskog izraza u hrvatskom filmu. Nagradu dodjeljuje Hrvatsko društvo filmskih djelatnika, Hrvatsko društvo filmskih kritičara, Društvo hrvatskih filmskih redatelja, Hrvatska udruga filmskih snimatelja i Hrvatski filmski savez.

Nagrade iz točaka 1. i 2. ovoga članka dodjeljuju se u Areni. Dan dodjele nagrade sporazumno određuju Organizator i dodjeljitelj.

**ZAKLJUČNE ODREDBE**

Članak 48.

Za tumačenje odredbi ovoga Statuta i rješavanje spornih pitanja koja se odnose na održavanje Festivala nadležno je Vijeće, a po njegovu ovlaštenju predsjednik Umjetničkog savjeta ili Ravnatelj.

Članak 49.

Stupanjem na snagu ovoga Statuta prestaje važiti Statut Festivala igranog filma u Puli od 16. lipnja 2010.

Članak 50.

Ovaj Statut stupa na snagu danom donošenja od strane Vijeća.

 PREDSJEDNICA FESTIVALSKOG VIJEĆA

 Ministrica kulture RH

 dr. sc. Andrea Zlatar Violić